O d ô v o d n e n i e

A. Všeobecná časť

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 25/2004 Z. z., ktorou sa ustanovujú vzory tlačív na podávanie návrhov na zápis do obchodného registra a zoznam listín, ktoré je potrebné k návrhu na zápis priložiť v znení neskorších predpisov (ďalej len „vyhláška“) sa predkladá ako iniciatívny materiál najmä v súvislosti s potrebou doplniť súčasné znenie vyhlášky o ustanovenia vyplývajúce z pripravovanej novely Obchodného zákonníka, v súčasnosti v legislatívnom procese, upravujúcej cezhraničné zlúčenie alebo cezhraničné splynutie obchodných spoločností. 

V súvislosti s otvorením vyhlášky sa pristúpilo i k úprave všetkých doterajších formulárov, v ktorých došlo k doplneniu možnosti pre fyzické osoby zapísať si dosiahnutý titul pred menom a za menom a to u všetkých fyzických osôb zapisujúcich sa do obchodného registra. Taktiež sa ustanovila povinnosť ukladať do zbierky listín znalecké posudky alebo účtovné závierky overené audítorom pri zvyšovaní základného imania nepeňažnými vkladmi pri spoločnosti s ručením obmedzeným, akciovej spoločnosti a európskej spoločnosti a povinnosť predkladať výpis z registra trestov preukazujúc bezúhonnosť fyzickej osoby alebo osôb, ktoré sú členmi štatutárnych orgánov právnických osôb, osoby vedúceho organizačnej zložky podniku, osoby vedúceho podniku zahraničnej osoby alebo vedúceho organizačnej zložky podniku zahraničnej osoby pri zmene zapísaných údajov v obchodnom registri, vyplývajúca z pripravovanej novely zákona o obchodnom registri, v súčasnosti v legislatívnom procese.

Uvedený právny predpis je vykonávacím predpisom k zákonu č. 530/2003 Z. z. o obchodnom registri a o zmene a doplnení niektorých zákonov, ktorý s účinnosťou od 1. februára 2004 priniesol zásadné zmeny v doterajšej právnej úprave obchodného registra.

Úpravou cezhraničného zlúčenia alebo cezhraničného splynutia obchodných spoločností v pripravovanej novele Obchodného zákonníka nebolo potrebné pristúpiť k vytvoreniu osobitných vzorov formulárov pre cezhraničné zlúčenie alebo cezhraničné splynutie obchodných spoločností, ale len k doplneniu súčasného znenia vyhlášky upravujúce vnútroštátne splynutia a zlúčenia spoločností novým paragrafom a k následnej úprave doterajších formulárov.

Návrh vyhlášky je v súlade s ústavou Slovenskej republiky, so zákonom č. 530/2003 Z. z. o obchodnom registri a o zmene a doplnení niektorých zákonov, na ktorého vykonanie slúži, ako aj s ostatnými zákonmi. Návrh vyhlášky je ďalej v súlade s právom  ES/EÚ.

Návrh vyhlášky nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie. Z tohto dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

                                                  Doložka zlučiteľnosti
právneho predpisu
s právom Európskych spoločenstiev a právom Európskej únie
	
1. Predkladateľ právneho predpisu: Ministerstvo spravodlivosti Slovenskej republiky.

2. Názov právneho predpisu: Návrh vyhlášky Ministerstva spravodlivosti Slovenskej republiky, ktorou sa mení a  dopĺňa vyhláška Ministerstva spravodlivosti Slovenskej republiky č. 25/2004 Z. z., ktorou sa  ustanovujú vzory tlačív na podávanie návrhov na zápis do obchodného registra a zoznam listín, ktoré je potrebné k návrhu na zápis priložiť v znení vyhlášky č. 563/2004 Z. z. a vyhlášky č. 150/2007 Z. z.

3. Záväzky Slovenskej republiky vo vzťahu k Európskym spoločenstvám a Európskej únii:

a) Návrh vyhlášky svojou problematikou:

patrí medzi prioritné oblasti aproximácie práva uvedené v článku 70 Európskej dohody o pridružení,

    patrí medzi krátkodobé priority Národného programu pre prijatie acquis communitaire, 

    patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), 

    je prioritou  aproximácie práva podľa screeningu, 

patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.

b) Zo schválenej negociačnej pozície Slovenskej republiky ku kapitole 5 – právo obchodných spoločností vo vzťahu k predmetu úpravy návrhu vyhlášky vyplýva Slovenskej republike záväzok zapracovať do jej právneho poriadku predpoklady na zápis cezhraničného zlúčenia alebo splynutia kapitálových spoločností do obchodného registra.

4. Problematika návrhu vyhlášky:

a) je upravená v práve Európskych spoločenstiev,
b) je upravená v práve Európskej únie,

Smernica Európskeho parlamentu a Rady 2005/56/ES z 26. októbra 2005 o cezhraničných zlúčeniach alebo splynutiach kapitálových spoločností (Ú. v. EÚ L 310/1, 25. 11. 2005).

c) nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločenstiev.

5. Stupeň zlučiteľnosti návrhu vyhlášky s právom Európskych spoločenstiev a právom Európskej únie:

c) úplná

6. Gestor (spolupracujúce rezorty):

Ministerstvo spravodlivosti Slovenskej republiky.

7. Účasť expertov pri príprave právneho predpisu a ich stanovisko k zlučiteľnosti právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

Bez účasti expertov. 

B. Osobitná časť

K Článku I

K bodu 1
Znenie § 12 odsek 2 sa dopĺňa o povinnosť prikladať k návrhu na zápis zmeny zapísaných údajov o spoločnosti s ručením obmedzeným aj znalecký posudok,  ak sa základné imanie spoločnosti zvyšuje nepeňažnými vkladmi, pokiaľ osobitný zákon neustanovuje inak 2a). Doterajšie znenie ukladalo povinnosť prikladať znalecký posudok len pri návrhu na zápis (prvozápise) spoločnosti s ručením obmedzeným do obchodného registra, ak spoločník vkladá do spoločnosti nepeňažný vklad. Poznámka pod čiarou k odkazu 2a) odkazuje na § 59b ods. 3 zákona, ktorým sa mení a dopĺňa zákon č. 513/1991 Zb. v znení neskorších predpisov, ktorý nadobudne účinnosť dňa 15. decembra 2007, podľa ktorého znalecký posudok nahradí účtovná závierka, overená audítorom bez výhrady, ak sa hodnota nepeňažného vkladu odvodzuje samostatne pre každý nepeňažný vklad z riadnej účtovnej závierky za predchádzajúce účtovné obdobie.

K bodu 2

Znenie § 14 ods. 2 sa dopĺňa o povinnosť prikladať k návrhu na zápis zmeny zapísaných údajov o akciovej spoločnosti aj znalecký posudok, ak sa základné imanie spoločnosti zvyšuje nepeňažnými vkladmi, pokiaľ osobitný zákon neustanovuje inak 2a). Doterajšie znenie ukladalo povinnosť prikladať znalecký posudok len pri prvozápise akciovej spoločnosti do obchodného registra, ak sa do spoločnosti vložil nepeňažný vklad. Ustanovenie o poznámke je totožné ako v bode 1.

K bodu 3

Navrhovanou úpravou sa ustanovuje, ktoré tlačivá sa použijú a aké listiny je potrebné priložiť k návrhu na zápis údajov pri cezhraničnom splynutí alebo cezhraničnom zlúčení obchodných spoločností do obchodného registra, pričom nebolo potrebné pristúpiť k vytvoreniu osobitných vzorov formulárov pre cezhraničné zlúčenie alebo cezhraničné splynutie obchodných spoločností, ale len k doplneniu súčasného znenia vyhlášky upravujúce vnútroštátne splynutia a zlúčenia spoločností novým paragrafom a k následnej úprave doterajších formulárov o možnosti zvoliť si slovenskú resp. zahraničnú zanikajúcu alebo slovenskú resp. zahraničnú nástupnícku spoločnosť. 

K bodu 4 a 5

Ide o úpravu predmetného paragrafu, v ktorom neboli premietnuté zmeny pri prijímaní predchádzajúcej vyhlášky č. 150/2007 Z.z., ktorou sa menila a dopĺňala vyhláška č. 25/2004 Z. z. v znení vyhlášky č. 563/2004 Z. z.

K bodu 6

Ide o legislatívno technickú úpravu, keď § 28 ods. 6 vyhlášky nezmyselne odkazoval na § 68 ods. 9 druhú vetu Obchodného zákonníka. K tomuto stavu došlo zákonom č. 432/2004 Z. z., ktorým sa zmenil a dopĺňal Obchodný zákonník, ktorý zmenil ustanovenia § 68 OBZ.

K bodu 7

Navrhuje sa nové znenie všetkých vzorov tlačív (formulárov) na podávanie návrhov na zápis do obchodného registra. V súvislosti s avizovaným prijatím novely Obchodného zákonníka umožňujúcej cezhraničné zlúčenie alebo cezhraničné splynutie obchodných spoločností vznikla potreba zmeniť a doplniť formuláre pre návrh na zápis a návrh na zápis zmeny údajov do  obchodného registra a to pri verejnej obchodnej spoločnosti, komanditnej spoločnosti, spoločnosti s ručením obmedzeným, akciovej spoločnosti a družstva. V týchto formulároch došlo mimo iné k doplneniu o kolónky umožňujúce si zvoliť slovenskú resp. zahraničnú zanikajúcu spoločnosť. Podobne vo formulári na výmaz údajov z obchodného registra pribudla kolónka umožňujúca zvoliť slovenskú resp. zahrančnú nástupnícku spoločnosť. Vzhľadom na veľký rozsah zmien sa využila príležitosť a pristúpilo aj k úprave všetkých terajších formulárov o možnosť zvoliť si titul pred menom a titul za menom pri zapisovanej fyzickej osobe, tak ako si to vyžiadala verejnosť. Ďalej sa doplnili jednotlivé zoznamy listín, ktoré je potrebné prikladať pri návrhu na zmenu zapísaných údajov o povinnosť prikladať výpis z registra trestov u osôb, ktoré sú členmi štatutárnych orgánov právnických osôb, osoby vedúceho organizačnej zložky podniku, osoby vedúceho podniku zahraničnej osoby alebo vedúceho organizačnej zložky podniku zahraničnej osoby. Pri spoločnosti s ručením obmedzeným, akciovej spoločnosti a európskej spoločnosti sa zoznam listín rozšíril aj o povinnosť predkladať znalecký posudok alebo účtovnú závierku overenú audítorom pri zvyšovaní základného imania spoločnosti nepeňažnými vkladmi. Z menších zmien nemožno opomenúť doplnenie formulára pre návrh na zápis akciovej spoločnosti a európskej spoločnosti o kolónku „schválená výška základného imania“, ktorá doteraz absentovala a doplnenie formulára pre návrh na zápis štátneho podniku o adresu zakladateľa.

K Článku II

Účinnosť vyhlášky sa navrhuje k 15. decembru 2007, keďže v tento deň sa predpokladá nadobudnutie účinnosti zákona č. .../2007, ktorým sa mení a dopĺňa zákon č. 513/1991 Zb. v znení neskorších predpisov.